JAS Gripen orrustuþota sem Norðmenn athuga nú hvort henti norska flughernum . Mynd fengin á heimasíðu Gripen Eftir Ólaf Þ. Stephensen olafur@mbl.is VIÐRÆÐUR um varnar - og öryggismál við dönsk og norsk stjórnvöld hefjast í næstu viku . Ákveðinn hefur verið fundur danskra og íslenzkra embættismanna í Kaupmannahöfn nk. mánudag . Þá koma norskir embættismenn til Íslands sama dag og funda með íslenzkum starfssystkinum sínum fram á þriðjudag , auk þess sem þeir skoða þá aðstöðu á vellinum sem stendur öðrum NATO-ríkjum til boða . Háttsettir embættismenn frá utanríkis - og varnarmálaráðuneytum Danmerkur og Noregs munu taka þátt í fundunum í næstu viku . Af Íslands hálfu taka þátt í fundunum þau Grétar Már Sigurðsson , ráðuneytisstjóri utanríkisráðuneytisins , Sturla Sigurjónsson , ráðgjafi í utanríkismálum í forsætisráðuneytinu og Þórunn Hafstein , skrifstofustjóri dómsmála - og löggæzluskrifstofu dómsmálaráðuneytisins . Þessi þrjú sitja jafnframt í nefnd , sem fjalla á um framkvæmd varnarsamningsins við Bandaríkin við breyttar aðstæður . Viðræður við Breta eftir áramót Grétar Már sagði í samtali við Morgunblaðið að rætt hefði verið við Breta um fund embættismanna fljótlega og væri stefnt að honum í London 16. janúar . Stefnt væri að fundi með Kanadamönnum á svipuðum tíma . Þá færu fram þreifingar við fleiri NATO-ríki , m.a. um nýtingu aðstöðunnar á Keflavíkurflugvelli . " Samkomulag okkar við Bandaríkin stendur fyrir sínu , það er klárt að þau skuldbinda sig til að verja Ísland á ófriðartímum . Spurningin er hvað gerist á friðartímum . Helzta samstarfsríki okkar á friðartímum verður áfram Bandaríkin , eins og samkomulagið við þau gerir ráð fyrir . Við viljum hins vegar búa til sýnilega samstarfsfleti við önnur ríki , þannig að það , sem við viljum byggja upp , og það sem þau gera á Norður-Atlantshafinu falli saman . " Grétar Már segir að eitt af markmiðunum með auknu samstarfi við önnur NATO-ríki sé að afla bandamanna í þeirri viðleitni að sannfæra Mannvirkjasjóð NATO um að mannvirkin hér , t.d. ratsjárstöðvarnar , hafi notagildi .